奉和御製與天下臣庶恭上玉皇大帝天帝聖號
作者：夏竦
朝代：宋

paragraphs: 皇皇至德召和平，茂烈馨香已告成。
祇報元符營紫館，欽崇上帝薦鴻名。
夤威潔志通三境，宥密真游降九清。
淳耀先期觀道秘，休成協吉順天正。
瓊干文彩雲幡列，金簡熒煌玉字呈。
藻衞導迎揚盛則，靈場陟降極精誠。
綿區率籲民胥悦，篆素鋪觀古未行。
廣樂乍兼簫籟響，仙風微動珮環聲。
颺煙層宙祥輝涌，稱慶齋闈瑞氣生。
道蔭符通嘉應集，中宸繁貺永充盈。